32006R1851
L 355/88
JURNALUL OFÍCIAL AL UNIUNII EUROPENE
REGULAMENTUL (CE) NR. 1851/2006 AL COMISIEI
din 14 decembrie 2006
de modificare a anexei I la Regulamentul (CEE) nr. 2092/91 al Consiliului în ceea ce privește consumul de furaje convenționale în decursul perioadelor de transhumanță
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2092/91 al Consiliului din 24 iunie 1991 privind metoda de producție agricolă ecologică și indicarea acesteia pe produsele agricole și alimentare (1) și, în special, articolul 13 a doua liniuță,
întrucât:
(1)
Dispozițiile privind producția ecologică de produse animaliere, prevăzute de partea B din anexa I la Regulamentul (CEE) nr. 2092/91 care include norme privind alimentația, trebuie aplicate animalelor pe toată durata vieții acestora.
(2)
Unul dintre principiile de bază ale producției ecologice este utilizarea pe scară largă a pășunatului.
(3)
În unele state membre, utilizarea pășunatului pe terenuri cultivate în mod ecologic se combină cu sistemul tradițional de pășunat al transhumanței. Atunci când animalele aflate în transhumanță sunt mutate pe jos de la o pășune la alta, acestea vor trece prin și vor pășuna pe terenuri convenționale, atât în drumul spre zonele de transhumanță, cât și în drumul de întoarcere de la acestea și între diferitele pășuni de transhumanță.
(4)
Este necesar să se asigure continuarea transhumanței pentru creșterea ecologică a animalelor, chiar în cazul în care animalele consumă o anumită cantitate de furaj grosier convențional.
(5)
Prin urmare, Regulamentul (CEE) nr. 2092/91 ar trebui modificat în consecință.
(6)
Măsurile prevăzute de prezentul regulament sunt conforme cu avizul comitetului instituit prin articolul 14 din Regulamentul (CEE) nr. 2092/91,
ADOPTĂ PREZENTUL REGULAMENT:
Articolul 1
În partea B din anexa I la Regulamentul (CEE) nr. 2092/91, se inserează punctul 4.10 următor:
„4.10.
Fără a aduce atingere punctului 4.13, pe perioada transhumanței animalele pot pășuna pe terenuri convenționale, atunci când sunt mutate pe jos de la o pășune la alta. Consumul de furaje convenționale, sub formă de iarbă sau de alte vegetale pe care pășunează animalele, nu trebuie să depășească 10 % din rația anuală totală de furaje, în decursul acestei perioade. Această cifră se calculează ca procentaj din materia uscată a furajelor de origine agricolă.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 decembrie 2006.